**SLOVENŠČINA – PONEDELJEK, 11. 5. 2020 – Tone Pavček: Požrešni volk (2 uri)**

**NAVODILA ZA DELO:**

|  |
| --- |
| **1) Potovali bomo v domišljijsko deželo Čenčarijo. Razmisli, kako bi lahko pripotovali tja.** Na labodjem hrbtu? Na papirnatem zmaju? Z vetrom na semenu regrata? Izberite si eno od navedenih možnosti, ali pa si izmislite svojo. Ste pripravljeni? Gremo!!!!! ☺  Predstavljajte si, da poletimo v zrak in letimo nad travniki, rekami, gorami. Vidimo čredo gamsov. Z nami poleti orel. Poletimo nad morjem. Pod nami šepetajo valovi. Letimo in letimo in priletimo v deželo Čenčarijo. Tam so na drevesih namesto zelenih listov strani iz knjig. Na travniku zagledamo tri prašičke, ki klepetajo z Rdečo kapico.  **Razmisli in ustno odgovori:** Kdo poleg treh prašičkov, Rdeče kapice … še živi v Čenčariji?  2) Na obisk v Čenčarijo najraje pridejo otroci. Otrokom v Čenčariji rečemo Čenčači.  **Razmisli in ustno odgovori:** Kakšni so Čenčači? Kaj Čenčači najraje počnejo? Ali ima dežela Čenčarija kakšnega sovražnika? Razmislite, kaj bi se zgodilo z deželo, če bi otroci nehali brati knjige? Bi dežela še obstajala?  3) Tone Pavček pa je napisal pesem Požrešni volk, v kateri opisuje nekoga, ki požrešno vase baše knjižne junake. Preberimo jo. Najdete jo v rumenem Mlinčku 3, 3. del, na strani 5.  Odgovori na vprašanja. Zapiši jih v zvezek z vmesno črto, in sicer pod naslov: Tone Pavček: Požrešni volk.   * Kaj pomeni, da pravljice zore? Kako zorijo pravljice? * Kdo poje pravljice v pesmi? Kdo je požrešni volk v Čenčariji? * Kaj pomeni 'požrešno vase baše z bogate knjižne paše'? * Poznate še kakšno drugo besedno igro, povezano z branjem?   (Knjižni molj, požirati knjige, potopiti se v branje, med branjem je bil gluh in slep za svet okoli sebe ...)   * Kaj meniš, kaj bi se zgodilo, če bi zmanjkalo knjig? * Ali tudi vi radi berete? * Katere knjižne junake poznaš?   Poskusimo sestaviti še eno kitico pesmi. Spodaj je zapisan primer, vi pa si izmislite svojo in jo zapišite v zvezek z vmesno črto.  **Mi se volka ne bojimo,**  **sami pravljice oživimo,**  **nove si izmislimo,**  **pesmi in igrice napišemo.**  **Pripišite tudi PODNASLOV: Požrešni volk – nadaljevanje pesmi**  Bodi pozoren. Ena od značilnosti pesmi je tudi ta, da vsebuje RIME. |